ไทยพาณิชย์ปั้นเบี้ย5หมื่นล.
ยึดเบอร์1ขายผ่านแบงก์แอสชัวรันส์
8 ก.พ. 2556

ยึดเบอร์1ขายผ่านแบงก์แอสชัวรันส์
เน้นสินค้าครบวงจรตอบสนองทุกกลุ่มไทยพาณิชย์ประกันชีวิต ตั้งแท่นยึดตลาดแบงก์แอสชัวรันส์ดันเบี้ยปีนี้ 5 หมื่นล้าน
นายวิพล วรเสาหฤท กรรมการผู้จัดการใหญ่บริษัท ไทยพาณิชย์ประกันชีวิต เปิดเผยว่า ปีนี้บริษัทตั้งเป้าเบี้ยรับรวมให้ได้ 5 หมื่นล้านบาท หรือเติบโต 19% เมื่อเทียบกับปีที่ผ่านมาที่ทำเบี้ยรับรวมได้ 41,909 ล้านบาท หรือเติบโต 38% ซึ่งสูงเกินกว่าเป้าหมายที่ตั้งไว้ และสามารถรักษาตำแหน่งผู้นำอันดับ 1 ในช่องทางแบงก์แอสชัวรันส์ ซึ่งขายผ่านธนาคารไทยพาณิชย์ไว้ได้ ส่งผลให้บริษัทมีส่วนแบ่งตลาดเพิ่ม 1.5% เป็น 10.7% และเบี้ยรับรวมขยับขึ้นมาอยู่อันดับ 4 จากเดิมอยู่อันดับที่ 5 และมีส่วนแบ่งตลาด 9.2% 
สำหรับกลยุทธ์หลักที่สำคัญในปีนี้จะใช้ 3 แนวทาง คือ 1.การยึดลูกค้าเป็นศูนย์กลาง กลาง โดยพัฒนานวัตกรรมผลิตภัณฑ์และบริการที่ครบวงจร ตอบโจทย์ความต้องการและไลฟ์สไตล์ของลูกค้าในแต่ละกลุ่ม 2.การบริหารการขายแบบหลากหลายช่องทางการจัดจำหน่าย และ 3.การเพิ่มประสิทธิภาพระบบปฏิบัติการสู่ความเป็นเลิศ เพื่อรองรับการเติบโตของธุรกิจในอนาคต
นอกจากนี้ ในส่วนของช่องทางธุรกิจเฉพาะยังมุ่งขยายฐานลูกค้าและรุกสร้างช่องทางรีเทลแอสชัวรันส์อย่างจริงจัง หลังจากที่ประสบความสำเร็จจากช่องทางการขายในเทสโก้ โลตัส ควบคู่ไปกับการเลือกเจาะตลาดที่มีคุณภาพในช่องทางอื่นเพิ่มขึ้น 
น.ส.พรพิมล ตรงเที่ยงธรรม รองกรรมการผู้จัดการใหญ่ สายงานธุรกิจธนาคารไทยพาณิชย์ บริษัท ไทยพาณิชย์ประกันชีวิต กล่าวว่า ในปีนี้บริษัทยังคงเน้นช่องทางแบงก์แอสชัวรันส์เพื่อต่อยอดความสำเร็จจากปีที่แล้ว และตั้งเป้าเป็นผู้นำอันดับ 1 ด้านช่องทางแบงก์แอสชัวรันส์ต่อไป โดยใช้กลยุทธ์หลักเติมเต็มการบริหารความมั่งคั่งของลูกค้าธนาคารไทยพาณิชย์ การรุกธุรกิจองค์กรผ่านแพ็กเกจการนำเสนอแบบครบวงจร การปรับวิธีการนำเสนอผลิตภัณฑ์ให้ตรงกับความต้องการของลูกค้าอย่างมืออาชีพ และการให้บริการแบบครบวงจรที่ครอบคลุมกว่า 1,000 สาขาทั่วประเทศ